Radičová, Iveta, predsedníčka vlády SR (2011-09-14):
Vážený pán predseda Národnej rady, ctené pani poslankyne, ctení páni poslanci, vážim si demokraciu a vždy budem a ďakujem všetkým za ich príspevky, ale najmä chcem sa veľmi poďakovať svojim priateľom, kolegom v radoch koaličnej vlády a koaličných poslancov. Chcem poďakovať všetkým členom vlády za dnešné stanovisko, za ich dnešné vystúpenie, ale najmä im chcem poďakovať za odvedenú prácu. Pozorne som si vypočula celú rozpravu aj v tých okamihoch, keď som nebola v sále. Som normálny človek, ktorý sem-tam potrebuje aj odísť z miestnosti, prepáčte. Ale počúvala som celú rozpravu veľmi pozorne. Prečítala som si veľmi dôkladne návrh na odvolanie premiérky v rozsahu jednej A4 a štvrť a myslím si, že členovia vlády a viacerí poslanci dali veľmi presné a jasné odpovede na výhrady, ktoré na tej jednej A4 a kúsok sú sformulované. Oceňujem všetky vecné položené otázky a vecné výhrady opozície. Má to tak byť. Je to vaša úloha. Je medzi nami jeden významný rozdiel, vy ste sami a ja nie. Ja mám koalíciu, ktorá mi síce sem-tam robí vrásky, sem-tam tie diskusie sú neľahké, ale aj preto, že problémy, ktoré nás ťažia, sú vážne a nájsť riešenia je zadanie, na ktoré ja si netrúfam povedať, že mám patent. Mám pokoru a úctu k riešeniam, ktoré ponúkajú aj moji priatelia a kolegovia v mojej koalícii. Rozumiem, že argumenty, ktoré tu odzneli, opozícia nemusí prijať. Je to váš postoj, je to váš názor, je to vaše právo. Ale naozaj nebudem opakovať programové vyhlásenie vlády, nebudem opakovať odpočet vlády za prvý rok, nebudem opakovať svoje odpovede tu na tejto pôde na dokola kladené tie isté vety, pretože to je taká tá klasická stratégia politického marketingu. Vláda dnes jednohlasne, jednomyseľne prijala stanovisko k návrhu poslancov SMER-u – SD a SNS. Ja sa stotožňujem s týmto stanoviskom, to stanovisko tu odznelo, a spolu s mojou vládou, s mojimi poslancami sa u svojich poslancov uchádzam o dôveru. Máme odhodlanie napĺňať vládny program, a to preto, lebo sme ponúkli riešenia, ktoré v dnešnej veľmi ťaživej situácii vnímame a chápeme ako ochranu občanov Slovenskej republiky. Je známe tvrdenie, že človek sa na iného človeka môže pozerať zhora iba vtedy, ak mu chce pomôcť postaviť sa na vlastné nohy. Ctím si priateľov a počúvam nepriateľov. Hovoríte, že ste stratili dôveru v premiérku vlády Slovenskej republiky, a ja vám hovorím, že sa uchádzam o dôveru občanov aj s členmi tejto vlády. Každý krok, každé rozhodnutie je rozhodnutím, ktoré pomôže Slovenskej republike a občanom Slovenskej republiky v pokračujúcej dlhovej kríze, ktoré pomôže tú našu malú loď v rámci Európskej únie a eurozóny udržať v dobrých vodách, a to, myslím, vnútroštátne aj medzinárodne. Nemám čo dodať k argumentom, ktoré tu boli, nebudem si s vami vymieňať štatistiky. Aj keď tu odznelo kadečo, a ja štatistiku prednášam, niečo o nej viem, pán poslanec, a napriek tomu nebudem v tomto pingpongu pokračovať. Viete prečo? Lebo sme túto noc nevyriešili vôbec nič. Vôbec nič. Bez ohľadu na to, ako dopadne hlasovanie. Bez ohľadu na to, ako dopadne hlasovanie. Nevyriešili sme nič, lebo sme neodpovedali na výzvy, ktoré máme pred sebou, v tejto sále. Vláda na tieto výzvy ponúka odpoveď, a preto sa obraciam s dôverou na poslancov Národnej rady Slovenskej republiky, aby sme riešenia, ktoré ponúkame, čím skôr zrealizovali. A na záver mám len jednu vetu. Môžeš sa mi, pán poslanec Dostál, pozrieť do očí? Nemám nič s korupciou a nebudem mať. (Potlesk.)